Sisäministeri Maria Ohisalolta (vihr.) on koko viikko yritetty saada selvää kantaa siihen, miten Suomi suhtautuu Kreikan päätökseen olla käsittelemättä maahan pyrkivien turvapaikkahakemuksia.

Marja Sannikan haastattelussa Ohisalo sanoo, että vaikka EU tukee Kreikkaa, Kreikka tekee väärin.

– Jos katsotaan kansainvälisen oikeuden isoa kuvaa, niin kyllä tekee siinä mielessä väärin. Kyllä turvapaikkahakemukset aina pitäisi ottaa vastaan.

Eli Kreikan tulisi käsitellä nämä hakemukset?

– Kyllä.

Ohisalo toisti, että EU:n sisäministerien julkilausuma lähtee siitä, että kansainvälistä oikeutta noudatetaan.

Suomi ei estäisi turvapaikanhakijoiden tuloa

Kun Suomeen vuonna 2015 tuli yli 30 000 turvapaikanhakijaa, vihreät kannattivat avointa linjaa ja toivottivat hakijat tervetulleiksi.

Jos nuo tapahtumat nyt toistuisivat, Suomi ottaisi Ohisalon mukaan turvapaikanhakijat vastaan ja käsittelisi kaikki hakemukset. Sellaista tilannetta, jossa Suomi voisi rajoittaa tulijoiden vastaanottoa Ohisalo ei pidä mahdollisena.

– Kansainvälisen oikeuden mukaan turvapaikkahakemukset pitää käsitellä. Suomelta ei valtiona löydy sellaisia keinoja, että voisimme sanoa, että emme käsittelisi näitä hakemuksia. Me käsittelisimme ne hakemukset.

Vastuunjaossa Suomi odottaa EU:n esitystä

Hallitusohjelman mukaan Suomella on pyrkimyksenä "oikeudenmukainen ja kestävä vastuunjako Euroopan maiden kesken".

Siihen, mikä olisi Suomelle sopiva määrä turvapaikanhakijoita tässä vastuunjaossa, Ohisalo ei vielä osannut antaa vastausta.

– Turvapaikanhakijamääristä ei ole mitään absoluuttista lukua, siitä täytyy keskustella kun tilanteet muuttuvat. Se on totta kai hallituksella pöydällä jos tänne enemmän ihmisiä tulisi, että miten toimimme.

Ohisalon mukaan Suomi odottaa nyt EU:n esitystä vastuunjaosta.

– Meillä ei ole vielä ehdotusta pöydällä, en pysty siihen Suomen hallituksen kantaa antamaan.

Ohisalo kommentoi Sannikan haastattelussa myös koko EU:n turvapaikkajärjestelmän toimivuutta.

– Eihän järjestelmä ole missään määrin toimiva. Koko maahanmuutto- ja turvapaikkapolitiikan isoa kuvaa pitää miettiä, Ohisalo toteaa.

Katso ohjelman koko jakso Yle Areenasta:

Marja Sannikka -ohjelman jakso

Lue myös

Maria Ohisalo: Suomi tukee Kreikkaa noudattamaan kansainvälisiä velvoitteita, joihin kuuluu ihmisten oikeus turvapaikkakäsittelyyn

Oppositio hiillosti hallitusta Suomen kannasta Kreikan turvapaikanhakijoihin – "Kulmunin ja Ohisalon kannat ovat ristiriidassa"

Kirjeenvaihtajalta: EU:n täytyy parantaa tahtia, jos se haluaa eroon sitä uhkaavasta loputtomasta pakolaiskriisistä